CELEX: 32017R2305
Language: bg
Date: 2017-12-12 00:00:00
Title: Регламент (ЕС) 2017/2305 на Европейския парламент и на Съвета от 12 декември 2017 година за изменение на Регламент (ЕС) № 1303/2013 по отношение на промените в средствата за икономическо, социално и териториално сближаване, както и в средствата по цел „Инвестиции за растеж и работни места“ и по цел „Европейско териториално сътрудничество“

15.12.2017   
            
            
               BG
            
            
               Официален вестник на Европейския съюз
            
            
               L 335/1
            
         РЕГЛАМЕНТ (ЕС) 2017/2305 НА ЕВРОПЕЙСКИЯ ПАРЛАМЕНТ И НА СЪВЕТА
   от 12 декември 2017 година
   за изменение на Регламент (ЕС) № 1303/2013 по отношение на промените в средствата за икономическо, социално и териториално сближаване, както и в средствата по цел „Инвестиции за растеж и работни места“ и по цел „Европейско териториално сътрудничество“
   ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ,
   като взеха предвид Договора за функционирането на Европейския съюз, и по-специално член 177 от него,
   като взеха предвид предложението на Европейската комисия,
   след предаване на проекта на законодателния акт на националните парламенти,
   след консултация с Европейския икономически и социален комитет,
   след консултация с Комитета на регионите,
   в съответствие с обикновената законодателна процедура (1),
   като имат предвид, че:
   
               (1)
            
            
               С Регламент (ЕС) № 1303/2013 на Европейския парламент и на Съвета (2) се определят общоприложимите и общите правила, приложими за европейските структурни и инвестиционни фондове.
            
         
               (2)
            
            
               В съответствие с член 7, параграф 1 от Регламент (ЕС, Евратом) № 1311/2013 на Съвета (3) и член 92, параграф 3 от Регламент (ЕС) № 1303/2013 през 2016 г. Комисията направи преглед на общия размер на отпуснатите средства за всички държави членки по цел „Инвестиции за растеж и работни места“ на политиката на сближаване за периода 2017—2020 г.
            
         
               (3)
            
            
               В съответствие с член 7, параграф 3 от Регламент (ЕС, Евратом) № 1311/2013 и член 92, параграф 3 от Регламент (ЕС) № 1303/2013 Комисията представи резултатите от този преглед в съобщение до Съвета и до Европейския парламент от 30 юни 2016 г. относно техническата корекция на финансовата рамка за 2017 г. в съответствие с промените в брутния национален доход (БНД) и корекция на финансовите пакети за политиката на сближаване. В това съобщение Комисията заяви, че съгласно най-новите статистически данни е налице кумулативно отклонение от повече от +/– 5 % между общия и преразгледания размер на разпределените средства в Белгия, Чешката република, Дания, Естония, Ирландия, Гърция, Испания, Хърватия, Италия, Кипър, Нидерландия, Словения, Словакия, Финландия, Швеция и Обединеното кралство. Освен това Комисията заяви, че въз основа на данните за своя БНД на глава от населението за периода 2012—2014 г. Кипър ще стане напълно допустим за подкрепа от Кохезионния фонд, считано от 1 януари 2017 г.
            
         
               (4)
            
            
               Съгласно член 7, параграфи 4 и 5 от Регламент (ЕС, Евратом) № 1311/2013 и член 92, параграф 3 от Регламент (ЕС) № 1303/2013 следва съответно да бъдат коригирани разпределените средства за тези държави членки, при условие че общият нетен ефект от тези корекции не надхвърля 4 милиарда евро.
            
         
               (5)
            
            
               Тъй като прегледът има отражение върху годишното разпределение на глобални средства по държава членка по цел „Инвестиции за растеж и работни места“ и по цел „Европейско териториално сътрудничество“, както и по линия на инициативата за младежка заетост, прегледът е осъществен с Решение за изпълнение (ЕС) 2016/1941 на Комисията (4).
            
         
               (6)
            
            
               Общият нетен ефект от тези корекции ще представлява увеличение на средствата за икономическо, социално и териториално сближаване с 4 милиарда евро. Това увеличение следва да бъде отразено в член 91, параграф 1 от Регламент (ЕС) № 1303/2013, който по тази причина следва да бъде съответно адаптиран.
            
         
               (7)
            
            
               Средствата по цел „Инвестиции за растеж и работни места“ и тяхното разпределение между по-слабо развитите региони, регионите в преход и по-силно развитите региони, държавите членки, подкрепяни от Кохезионния фонд, и най-отдалечените региони, в съответствие с посоченото в член 92, параграф 1 от Регламент (ЕС) № 1303/2013, следва да бъдат съответно коригирани.
            
         
               (8)
            
            
               В съответствие с член 14, параграф 1 от Регламент (ЕС, Евратом) № 1311/2013 оставените налични маржове под таваните за бюджетните кредити за поети задължения по многогодишната финансова рамка („МФР“) трябва да съставляват общия марж на МФР за ангажименти, които да бъдат предоставени над таваните, установени в МФР, за годините 2016—2020 за цели на политиката по отношение на растежа и заетостта, по-специално младежката заетост. Ограничението на оставените налични маржове под таваните на МФР за бюджетните кредити за поети задължения за годините 2014—2017 беше премахнато с Регламент на Съвета (ЕС, Евратом) 2017/1123 (5), като по този начин стана възможно срокът на инициативата за младежка заетост да бъде удължен до 2020 г. и специално разпределените средства за инициативата за младежка заетост да бъдат увеличени със сумата от 1,2 милиарда евро по текущи цени за периода 2017—2020 г. Специално разпределените средства заинициативата за младежка заетост, предвидени в член 91, параграф 1 и член 92, параграф 5 от Регламент (ЕС) № 1303/2013, следва да бъдат съответно коригирани.
            
         
               (9)
            
            
               В съответствие с член 94, параграф 2 от Регламент (ЕС) № 1303/2013 Комисията прие предложение, представено от Дания, за прехвърляне на част от бюджетните ѝ кредити по цел „Европейско териториално сътрудничество“ към цел „Инвестиции за растеж и работни места“. Това прехвърляне следва да бъде отразено чрез коригиране на глобалните налични средства по цел „Европейско териториално сътрудничество“ съгласночлен 92, параграф 9 от същия регламент.
            
         
               (10)
            
            
               В съответствие с процедурата, предвидена в член 19, параграф 1 от Регламент (ЕС, Евратом) № 1311/2013, с Регламент (ЕС, Евратом) 2015/623 на Съвета (6) сумата от 11 216 187 326 EUR по текущи цени от средствата, разпределени за структурните фондове и Кохезионния фонд, беше прехвърлена за следващите години. Това прехвърляне следва да бъде отразено в приложение VI към Регламент (ЕС) № 1303/2013, с което се определя общото годишно разпределение на бюджетните кредити за поети задължения за годините 2014—2020. В допълнение, сума в размер на 9 446 050 652 EUR по текущи цени от средствата, разпределени за Европейския земеделски фонд за развитие на селските райони и Европейския фонд за морско дело и рибарство, за която не е било възможно да се поеме задължение през 2014 г., нито да бъде пренесена за 2015 г., беше прехвърлена за следващите години.
            
         
               (11)
            
            
               Поради необходимостта да се гарантира, че допълнително отпуснати средства за бюджетната 2017 г. са поети като финансови задължения, включително и посредством изменения на засегнатите програми, е уместно да се предвиди изключение от срока от осем седмици, посочен в член 4 от Протокол № 1 относно ролята на националните парламенти в Европейския съюз, приложен към Договора за Европейския съюз, към Договора за функционирането на Европейския съюз и към Договора за създаване на Европейската общност за атомна енергия.
            
         
               (12)
            
            
               Предвид необходимостта от спешно удължаване на срока на прилагане на програмите в подкрепа на инициативата за младежка заетост, настоящият регламент следва да влезе в сила в деня след деня на публикуването му в Официален вестник на Европейския съюз.
               
            
         
               (13)
            
            
               Поради това Регламент (ЕС) № 1303/2013 следва да бъде съответно изменен,
            
         ПРИЕХА НАСТОЯЩИЯ РЕГЛАМЕНТ:
   Член 1
   Регламент (ЕС) № 1303/2013 се изменя, както следва:
   
               1)
            
            
               В член 91, параграф 1 се заменя със следното:
               „1.   Наличните средства за поемане на бюджетни задължения за икономическо, социално и териториално сближаване за периода 2014—2020 г. са в размер на 329 978 401 458 EUR по цени от 2011 г. в съответствие с годишното разпределение, посочено в приложение VI, от които 325 938 694 233 EUR представляват глобалните средства, разпределени за ЕФРР, ЕСФ и Кохезионния фонд, а 4 039 707 225 EUR представляват специално разпределени средства за инициативата за младежка заетост. За целите на програмирането и последващото включване в бюджета на Съюза размерът на средствата за икономическо, социално и териториално сближаване се индексира с 2 % годишно.“;
            
         
               2)
            
            
               Член 92 се изменя, както следва:
               
                           а)
                        
                        
                           параграф 1 се заменя със следното:
                           „1.   Средствата за цел „Инвестиции за растеж и работни места“ възлизат на 96,09 % от глобалните средства (т.е. общо 317 103 114 309 EUR) и се разпределят, както следва:
                           
                                       а)
                                    
                                    
                                       48,64 % (т.е. общо 160 498 028 177 EUR) за по-слабо развитите региони;
                                    
                                 
                                       б)
                                    
                                    
                                       10,19 % (т.е. общо 33 621 675 154 EUR) за регионите в преход;
                                    
                                 
                                       в)
                                    
                                    
                                       15,43 % (т.е. общо 50 914 723 304 EUR) за по-силно развитите региони;
                                    
                                 
                                       г)
                                    
                                    
                                       20,01 % (т.е. общо 66 029 882 135 EUR) за държавите членки, подкрепяни от Кохезионния фонд;
                                    
                                 
                                       д)
                                    
                                    
                                       0,42 % (т.е. общо 1 378 882 914 EUR) като допълнително финансиране за най-отдалечените региони, посочени в член 349 от ДФЕС, и регионите от ниво 2 по NUTS, отговарящи на критериите, определени в член 2 от Протокол № 6 към Акта за присъединяване от 1994 г.“;
                                    
                                 
                     
                           б)
                        
                        
                           параграф 5 се заменя със следното:
                           „5.   Средствата за инициативата за младежка заетост са в размер на 4 039 707 225 EUR от специално разпределените средства за инициативата за младежка заетост и най-малко 4 039 707 225 EUR от целевите инвестиции от ЕСФ.“;
                        
                     
                           в)
                        
                        
                           параграф 9 се заменя със следното:
                           „9.   Средствата по цел „Европейско териториално сътрудничество“ възлизат на 2,69 % от глобалните средства, налични за поемане на бюджетни задължения от фондовете в периода 2014—2020 г. (т.е. общо 8 865 148 841 EUR).“;
                        
                     
         
               3)
            
            
               Приложение VI се заменя с текста на приложението към настоящия регламент.
            
         Член 2
   Настоящият регламент влиза в сила в деня след публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Страсбург на 12 декември 2017 година.
      
         
            За Европейския парламент
         
         
            Председател
         
         A. TAJANI
      
      
         
            За Съвета
         
         
            Председател
         
         M. MAASIKAS
      
   
   
      (1)  Позиция на Европейския парламент от 30 ноември 2017 г. (все още непубликувана в Официален вестник) и решение на Съвета от 7 декември 2017 г..
   
      (2)  Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).
   
      (3)  Регламент (EC, Евратом) № 1311/2013 на Съвета от 2 декември 2013 г. за определяне на многогодишната финансова рамка за годините 2014—2020 (ОВ L 347, 20.12.2013 г., стр. 884).
   
      (4)  Решение за изпълнение (ЕС) 2016/1941 на Комисията от 3 ноември 2016 г. за изменение на Решение за изпълнение 2014/190/ЕС за определяне на годишното разпределение на глобалните средства по държава членка за Европейския фонд за регионално развитие, Европейския социален фонд и Кохезионния фонд по цели „Инвестиции за растеж и работни места“ и „Европейско териториално сътрудничество“, и на годишното разпределение на специално разпределените средства за инициативата за младежка заетост по държава членка, както и списъка на допустимите региони и размера на средствата, които да се прехвърлят от разпределените на всяка държава членка средства по Кохезионния фонд и структурните фондове към Механизма за свързване на Европа и за подпомагане на най-нуждаещите се лица за периода 2014—2020 година (ОВ L 299, 5.11.2016 г., стр. 61).
   
      (5)  Регламент (ЕС, Евратом) 2017/1123 на Съвета от 20 юни 2017 г. за изменение на Регламент (ЕС, Евратом) № 1311/2013 за определяне на многогодишната финансова рамка за годините 2014—2020 (ОВ L 163, 24.6.2017 г., стр. 1).
   
      (6)  Регламент (ЕС, Евратом) 2015/623 на Съвета от 21 април 2015 г. за изменение на Регламент (ЕС, Евратом) № 1311/2013 за определяне на многогодишната финансова рамка за годините 2014—2020 (ОВ L 103, 22.4.2015 г., стр. 1).
   
      ПРИЛОЖЕНИЕ
      „
            ПРИЛОЖЕНИЕ VI
            ГОДИШНО РАЗПРЕДЕЛЕНИЕ НА БЮДЖЕТНИТЕ КРЕДИТИ ЗА ПОЕТИ ЗАДЪЛЖЕНИЯ ЗА ГОДИНИТЕ 2014—2020 г.
            Коригиран годишен профил (включително допълнителните средства за инициативата за младежка заетост)
            
                         
                     
                     
                        2014 г.
                     
                     
                        2015 г.
                     
                     
                        2016 г.
                     
                     
                        2017 г.
                     
                     
                        2018 г.
                     
                     
                        2019 г.
                     
                     
                        2020 г.
                     
                     
                        Общо
                     
                  
                        В евро, по цени от 2011 г.
                     
                     
                        34 108 069 924 
                     
                     
                        55 725 174 682 
                     
                     
                        46 044 910 736 
                     
                     
                        48 027 317 164 
                     
                     
                        48 240 419 297 
                     
                     
                        48 712 359 314 
                     
                     
                        49 120 150 341 
                     
                     
                        329 978 401 458 
                     
                  “